Guardiola til VG: – Spillerne ble mine helter i forrige sesong
VG har spurt ham hva som gjør at Bayern er bedre nå enn da Barcelona ble altfor sterke i Champions League -semifinalen i mai. – Først og fremst at vi har flere spillere, åpner spanjolen, som mener det var unntakstilstand i siste halvdel av forrige sesong, og at semifinaletapet for gamleklubben knapt var til å unngå.– Barcelona var best og fortjente å vinne. Men forutsetningene lå ikke til rette for oss. Noen ganger er det slik, fortsetter han, og sikter til skadesituasjonen, som blant annet holdt nøkkelvingene Franck Ribéry og Arjen Robben ute. – 13 – 14 spillere bar oss gjennom de siste tre-fire månedene. De skulle vinne serien, henge med i cupen og i Champions League. Jeg tror det de gjorde er det mest imponerende jeg har sett som trener. Spillerne ble mine helter, de gjennomførte kamp etter kamp etter kamp, i alle turneringer. Det var helt fantastisk å se, men det var ikke nok mot et lag som Barcelona, sier Guardiola. Hans lag har sett mektig ut denne høsten. Bayern vant sine ti første Bundesliga-kamper, før Eintracht Frankfurt holdt dem til 0 – 0 sist fredag. Bayern vant også 3 – 0 over Olympiakos i Pireus og 5 – 0 over Dinamo Zagreb i München. Men da motstanderen ble justert opp en del hakk, gikk det galt; 0-2-tap for Arsenal, etter at en sjelden Manuel Neuer-bom sendte hjemmelaget foran.Og vi har sett dette før, Bayern München herjer med de dårligste, men halter litt mot de beste. Da blir det ofte mer ballbesittelse enn sjanser, som i London – og som det har vært i sluttfasen av begge Champions League-sesongene under Guardiolas ledelse. Så da gjenstår det å se om alle gode ting er tre, eller om tendensen fortsetter i det som trolig blir Guardiolas siste Bayern-sesong. Første svar får vi i returen mot et hardt presset Arsenal. Guardiola kan ikke skylde på skader hvis det går galt i morgen. Arjen Robben, som ikke har spilt i Champions League denne høsten, har til og med begynt å røre på seg igjen. Han fikk 90 minutter mot Eintracht Frankfurt, dog uten å imponere noe særlig. Les også: Ingen av de engelske er trygge Da er det verre med Arsenal, som mistet både Theo Walcott og Alex Oxlade-Chamberlain i ligacupen mot Sheffield Wednesday i forrige uke, og som også mangler folk som Jack Wilshere, Aaron Ramsey og Danny Welbeck. Særlig vil nok de to førstnevnte være savnet på Allianz, i en kamp der Bayern trolig vil ha ballen mye – og hurtige kontringsbein kan bli avgjørende for Arsenal. Pep Guardiola er forberedt på at det vil bli slått en del langt mot Olivier Giroud.Bayern-treneren er god på ansiktsmimikk. Da pressesjef Markus Höwick åpnet med å si at Arsène Wenger valgte «den riktige taktikken» for to uker siden, og spurte om hva som vil være annerledes denne gangen, ble han møtt av et tydelig overrasket Guardiola-blikk. Han virket ikke veldig enig i at det var en taktisk Wenger-triumf. – Jeg mener vi gjorde en god kamp, men noen ganger taper man i Champions League. Nå er det en ny sjanse, foran våre fans. Vi er klare, sier Bayern-treneren. Han bare rister på hodet når han får spørsmål om uavgjort er et interessant resultat, siden det vil være til å leve med når det gjenstår hjemmekamp mot Olympiakos og bortekamp mot Dinamo Zagreb. – Jeg har aldri sendt et lag ut på banen for å spille uavgjort. Det skjer kanskje hvis vi presses bakover og det er to minutter igjen, men ellers handler det alltid om å angripe, kontrollere kampene og skape sjanser, sier han. Han roser Arsène Wenger for jobben han har gjort med Arsenal i mange år, men vil ikke si noen ting når han får spørsmål om José Mourinhos problemer i Chelsea. De to hadde et meget lite kjærlig forhold da Mourinho var i Real Madrid og Guardiola i Barcelona. På spørsmål om kjøpet av keeper Petr Cech fra Chelsea har gjort Arsenal tryggere bakover på banen, åpner Guardiola med å rose Cech som en av de beste keeperne i verden – før han tørt sier, med et smil: – Målet er stort nok til å score.
I et knøttlite, tettpakket presserom i Bayerns hovedkvarter i Säbener Strasse, helt sør i München, sitter Pep Guardiola (44) og forklarer hvorfor hans Bayern München er bedre nå enn for et halvt år siden.